paragraph_text: Vindija je špilja u klancu Velika Sutinska, kraj sela Donja Voća u Hrvatskom zagorju. Ulaz, oblikovan u neogenskim vapnencima i okrenut prema zapadu, bio je prije arheološko-paleontoloških istraživanja visok 3 do 3,5 m, a širok 15 do 18 m. Danas mu visina iznosi između 10 i 15 m, s jednim sačuvanim profilom kroz iskopane kvartarne naslage. Morfologija špiljske šupljine otkriva 52 m dugu i do 25 m široku, izduženu ovalnu prostoriju s polukružnim stropom. Na njem ima nepravilnih uzvišenja duž okomitih pukotina koje su uzrokovale nastanak špilje. Kalcitnih saljeva na bokovima špilje ima vrlo malo, i to u završnom, suženom dijelu. Vindija je zaštićena kao paleontološki spomenik prirode od 1964. godine.